विष्णुस्मृतिः/पञ्चाशत्तमोऽध्यायः
वने पर्णकुटीं कृत्वा वसेत् । । ५०.१  । ।

त्रिषवणं स्नायात् । । ५०.२  । ।

स्वकर्म चाचक्षाणो ग्रामे ग्रामे भैक्ष्यं आचरेत् । । ५०.३  । ।

तृणशायी च स्यात् । । ५०.४  । ।

एतन्महाव्रतं  । । ५०.५  । ।

ब्राह्मणं हत्वा द्वादशसंवत्सरं कुर्यात् । । ५०.६  । ।

यागस्थं क्षत्रियं वैश्यं वा  । । ५०.७  । ।

गुर्विणीं रजस्वलां वा  । । ५०.८  । ।

अत्रिगोत्रां वा नारीं  । । ५०.९  । ।

मित्रं वा  । । ५०.१०  । ।

नृपतिवधे महाव्रतं एव द्विगुणं कुर्यात् । । ५०.११  । ।

पादोनं क्षत्रियवधे  । । ५०.१२  । ।

अर्धं वैश्यवधे  । । ५०.१३  । ।

तदर्धं शूद्रवधे  । । ५०.१४  । ।

सर्वेषु शवशिरोध्वजी स्यात् । । ५०.१५  । ।

मासं एकं कृतवापनो गवां अनुगमनं कुर्यात् । । ५०.१६  । ।

तास्वासीनास्वासीत  । । ५०.१७  । ।

स्थितासु स्थितश्च स्यात् । । ५०.१८  । ।

सन्नां चोद्धरेत् । । ५०.१९  । ।

भयेभ्यश्च रक्षेत् । । ५०.२०  । ।

तासां शीतादित्राणं अकृत्वा नात्मनः कुर्यात् । । ५०.२१  । ।

गोमूत्रेण स्नायात् । । ५०.२२  । ।

गोरसैश्च वर्तेत  । । ५०.२३  । ।

एतद्गोव्रतं गोवधे कुर्यात् । । ५०.२४  । ।

गजं हत्वा पञ्च नीलवृषभान्दद्यात् । । ५०.२५  । ।

तुरगं वासः  । । ५०.२६  । ।

एकहायनं अनड्वाहं खरवधे  । । ५०.२७  । ।

मेषाजवधे च  । । ५०.२८  । ।

सुवर्णकृष्णलं उष्ट्रवधे  । । ५०.२९  । ।

श्वानं हत्वा त्रिरात्रं उपवसेत् । । ५०.३०  । ।

हत्वा मूषकमार्जारनकुलमण्डूकडुण्डुभाजगराणां अन्यतमं उपोषितः कृसरं ब्राह्मणं भोजयित्वा लोहदण्डं दक्षिणां दद्यात् । । ५०.३१  । ।

गोधोलूककाकझषवधे त्रिरात्रं उपवसेत् । । ५०.३२  । ।

हंसबकबलाकामद्गुवानरश्येनभासचक्रवाकानां अन्यतमं हत्वा ब्राह्मणाय गां दद्यात् । । ५०.३३  । ।

सर्पं हत्वाभ्रीं कार्ष्णायसीं दद्यात् । । ५०.३४  । ।

षण्ढं हत्वा पलालभारकं  । । ५०.३५  । ।

वराहं हत्वा घृतकुम्भं  । । ५०.३६  । ।

तित्तिरिं तिलद्रोणं  । । ५०.३७  । ।

शुकं द्विहायनवत्सं  । । ५०.३८  । ।

क्रौञ्चं त्रिहायनं  । । ५०.३९  । ।

क्रव्यादमृगवधे पयस्विनीं गां दद्यात् । । ५०.४०  । ।

अक्रव्यादमृगवधे वत्सतरीं  । । ५०.४१  । ।

अनुक्तमृगवधे त्रिरात्रं पयसा वर्तेत  । । ५०.४२  । ।

पक्षिवधे नक्ताशी स्यात् । । ५०.४३  । ।

रूप्यमाषं वा दद्यात् । । ५०.४४  । ।

हत्वा जलचरं उपवसेत् । । ५०.४५  । ।

अस्थन्वतां तु सत्त्वानां सहस्रस्य प्रमापणे   ।
पूर्णे चानस्यनस्थ्नां तु शूद्रहत्याव्रतं चरेत् । । ५०.४६  । ।

किंचिदेव तु विप्राय दद्यादस्थिमतां वधे   ।
अनश्थ्नां चैव हिंसायां प्राणायामेन शुध्यति   । । ५०.४७  । ।

फलदानां तु वृक्षाणां छेदने जप्यं ऋक्शतम्  ।
गुल्मवल्लीलतानां च पुष्पितानां च वीरुधाम्  । । ५०.४८  । ।

अन्नाद्यजानां सत्त्वानां रसजानां च सर्वशः   ।
फलपुष्पोद्भवानां च घृतप्राशो विशोधनम्  । । ५०.४९  । ।

कृष्टजानां ओषधीनां जातानां च स्वयं वने   ।
वृथालम्भेऽनुगच्छेद्गां दिनं एकं पयोव्रतः   । । ५०.५०  । ।